ગાર્સન ફર્નાન્ડિસ (જૅકી શ્રોફ) ફાઇટર જોરદાર, લેકિન એક નંબરનો બેવડો. દારૂના નશામાં જ તેણે એવાં બે પાપ કરી નાખ્યાં કે આખ્ખી લાઇફ બરબાદ થઈ ગઈ. પાપની સજા પૂરી થઈ તો ખબર પડી કે જેને ફાઇટર બનાવવા માટે આટલી મહેનત કરેલી તે મોટો દીકરો ડેવિડ (અક્ષયકુમાર) તો જેની (જૅકલિન ફર્નાન્ડિસ) નામની એક પોટ્ટી સાથે શાદી બનાવીને ખુશ છે. તેની એક છ વર્ષની દીકરી પણ છે. ઉપરથી તેનું મોઢું જોવા પણ રાજી નથી. ગાર્સનનો નાનો દીકરો મૉન્ટી (સિદ્ધાર્થ મલ્હોત્રા) પણ હવે તો ક્વૉર્ટરમાંથી પટિયાલા જેવો લાંબો થઈ ગયો છે. એય બાપ કી માફિક સ્ટ્રીટ-ફાઇટર છે, પરંતુ નીલી છતરીવાલા ગૉડની ગેમ એવી છે કે મોટા દીકરાને સગા બાપ અને નાના ભાઈ બન્ને સાથે જરાય નથી બનતું. નાનો દીકરો પણ મોટા ભાઈ પ્રત્યેના ધિક્કારના જ્વાળામુખી પર બેઠો છે. બડે ભૈયાની મજબૂરી અને લિટલ બ્રધરના વૉલ્કેનોને ફાટવાનું સ્ટેજ મળે છે રાઇટ ટુ ફાઇટ નામની મિક્સ્ડ માર્શલ આટ્ર્સની કૉમ્પિટિશનમાં. એક જ સ્ટેજ પર બન્ને ભાઈઓ સામસામે.